KIRJALLINEN KYSYMYS E-2969/98

esittäjä(t): Cristiana Muscardini (NI) ja Gianfranco Fini (NI) komissiolle

(8. lokakuuta 1998)

Aihe: Europol ja Internet

Pedofiilien Internetin käyttö ja alaikäisistä otettujen siveettömien kuvien levittäminen, joka on saanut joidenkin maiden poliisiviranomaiset ryhtymään toimiin ja pidättämään syylliset, korostaa sitä, että jäsenvaltioiden olisi toimittava yhteistyössä sellaisten järjestöjen kanssa, jotka suojelevat alaikäisten ihmisarvoa ja oikeuksia.

Jotta tällainen ilmiö voitaisiin torjua tehokkaammin, tiedustelisin komissiolta seuraavaa:

1. Onko komission mielestä tarpeen tehdä ehdotuksia Internetin käytön sääntelemisestä siten, että yksilön ihmisarvon vahingoittaminen estetään?

2. Onko komissio mielestä tarpeen kehottaa hallituksia ryhtymään toimiin kolmannen pilarin asioissa pedofiliaan liittyvän toiminnan ja alaikäisten suojelua koskevan lainsäädännön yhdenmukaistamiseksi?

3. Katsooko komissio, että Europolin toimivaltaan voisi kuulua sellaisten henkilöiden tutkinta ja syyttäminen, jotka käyttävät Internetiä pedofiliaan liittyvän toiminnan edistämiseen?

Komission jäsenen Anita Gradininkomission puolesta antama vastaus

(19. marraskuuta 1998)

1. Yhteisö noudattaa tässä asiassa tarkoin määriteltyä politiikkaa, joka perustuu toisiaan täydentäviin asiakirjoihin.

Vihreään kirjaan alaikäisten ja ihmisarvon suojelusta audiovisuaalisissa ja tietopalveluissa(1) perustuvan laajan keskustelun nojalla neuvosto antoi 24. syyskuuta 1998 suosituksen Euroopan audiovisuaalisia ja tietopalveluja tuottavien yritysten kilpailukyvyn parantamisesta edistämällä kansallisia järjestelmiä, joiden tarkoituksena on saattaa alaikäisten ja ihmisarvon suojelu vertailukelpoiselle ja tehokkaalle tasolle(2). Se on ensimmäinen Internetin välityksellä levitettäviä audiovisuaalisia ja on-line-tietopalveluja koskeva oikeudellinen väline.

Komissio on hyväksynyt Internetin laitonta ja haitallista sisältöä koskevan tiedonannon, neuvoston päätöslauselmaan ja kahteen työryhmän lausuntoon perustuvan ehdotuksen toimintaohjelmasta Internetin käyttöturvallisuuden parantamiseksi(3). Toimintaohjelma tukee neljää tavoitetta: Euroopan vihjelinjaverkostoa (hotline), teollisuuden itsesääntelytoimia, suodatusta ja luokittelua sekä tiedotusta. Suosituksessa jäsenvaltioita kehotetaan luomaan tarvittavat puitteet alaikäisten ja ihmisarvon suojelulle. Suositus tarjoaa vapaaehtoiselle kansalliselle itsesääntelylle suuntaviivat, jotka perustuvat neljään tekijään: käytännesääntöihin; asianomaisten (teollisuus, palvelujen ja tietoyhteyksien tarjoajat, käyttäjiä ja perheitä edustavat yhteisöt, julkisoikeudelliset laitokset, hallitus) kuulemiseen ja edustukseen käytännesääntöjä laadittaessa, toteutettaessa ja arvioitaessa; asianosaisia edustaviin kansallisiin elimiin, jotka helpottavat yhteistyötä unionin tasolla; itsesääntelyn arvioimiseen kansallisella tasolla.

2. Komissio on samaa mieltä siitä, että hallitusten pitäisi ryhtyä toimiin kolmannen pilarin asioissa ja suhtautuu myönteisesti puheenjohtajamaa Itävallan esittämään luonnokseen yhteisestä toiminnasta Internetin välityksellä levitettävän lapsipornografian torjumiseksi.

3. Neuvoston 4. joulukuuta 1997 tehdyn päätöksen nojalla valmistellaan luonnosta neuvoston päätökseksi laajentaa Europolin nykyisen ihmiskauppaa koskevan toimivallan laajentamiseksi kattamaan myös lapsipornografinen materiaali. Tällä hetkellä Europol voi perustamissopimuksensa mukaisesti puuttua lapsipornografiaan vain, jos tutkinta samalla liittyy ihmiskauppaan.

(1) KOM(96) 483 lopullinen.

(2) EYVL L 270, 7.10.1998.

(3) KOM(97) 582, muutettuna asiakirjalla KOM(98) 518 lopullinen.